બાળકો ગૂફામાંથી બહાર આવે તે પહેલાં તો ગૂફાની સામે એક જાયન્ટ સ્ક્રિન ગોઠવી દેવામાં આવી હતી. બાળકોએ જેવો પહેલો પગ ગૂફાની બહાર મૂક્યો તેની સાથે જ સાહેબનું રાષ્ટ્રજોગ પ્રવચન શરૂ થઇ ગયું. ‘‘મિતરોં.....એ ધન્ય ઘડી આવી પહોંચી છે. આ બાળકોએ માત્ર ગૂફાની બહાર જ પગ નથી મૂક્યો પરંતુ એક સોનેરી ભવિષ્યની દિશામાં પગ મૂક્યો છે. હા, સરકારે હાથ ધરેલી વિવિધ યોજનાઓને કારણે આ બાળકોનું ભવિષ્ય સોનેરી જ બનવાનું છે. આ બાળકો ગૂફામાં પહોંચ્યા તે દિવસે અને આજના દિવસ સુધીના સમયગાળામાં દેશનો જીડીપી 0.10 ટકા વધ્યો છે તે અમારી સરકારની આર્થિક નીતિઓને આભારી છે. આ સમયગાળામાં ભાજપ પક્ષ દ્વારા દેશભરમાં ઠેર ઠેર પ્રાર્થનાઓ યોજવામાં આવી છે પરંતુ કોંગ્રેસ પક્ષ દ્વારા આવા પ્રસંગે પ્રાર્થનાનો એક પણ કાર્યક્રમ નહીં યોજવામાં આવતાં તે સાબિત થઇ ગયું છે કે કોંગ્રેસ પક્ષને પ્રાર્થના જેવી ભારતીય હિંદુ સંસ્કૃતિની સદીઓ જૂની પરંપરાઓથી કેટલી નફરત છે. શું આ દેશનો બહુમતી સમાજ હજુ પણ આવી પ્રાચીન ભારતીય પરંપરાઓની આવી અવગણના સહન કરી લેશે ? મિતરોં...હવે આ બાળકો બહાર આવી ચૂક્યા છે તે નિમિત્તે દેશભરમાં એક ભવ્ય બચાવોત્સવ ઉજવાશે. આ બચાવોત્સવના ભાગરૂપે આ બાળકોને ‘મુક્તિ રથ’માં બેસાડી ગામે ગામ તેમની અભિવાદન યાત્રાઓ યોજાશે. દરેક ગામમાં કેન્દ્રના, રાજ્ય સરકારના મંત્રી, ભાજપના ધારાસભ્યો, સાંસદો, પંચાયત-પાલિકાના પદાધિકારીઓ તથા સરકારી અધિકારીઓ હાજર રહેશે અને બાળકોના મુક્તિ રથને આવકારી, અભિવાદન કરી સરકાર દ્વારા આ બાળકોનાં સોનેરી ભવિષ્ય માટે હાથ ધરાઇ રહેલા વિવિધ પ્રકલ્પોની માહિતી આપશે. આ બાળકોએ જે દિલેરી દાખવી, જે વીરતા અને ધૈર્ય દાખવ્યાં, જે રીતે પ્રચંડ લોકભાગીદારીથી તેમના બચાવનું કાર્ય પાર પાડવામાં આવ્યું તેની સમસ્ત વિશ્વને જાણ કરી વિશ્વભરમાં આપણા દેશનો જયજયકાર થાય તે હેતુથી હું આ પ્રવચન સમાપ્ત કરી સાત દેશોની ફોરેન ટૂર પર જઇ રહ્યો છું.....